Kleuter se lewelose liggaam in strandmeer gekry(Foto: Netcare 911) ŉ Vierjarige seuntjie is een van die mees onlangse slagoffers van ŉ verdrinking die afgelope Kersvakansie. Omstanders het die kind kort voor 16:00 Donderdag in die water van die strandmeer naby Scottburgh se hoofstrand gesien en inderhaas hulp ontbied. Die seuntjie het geen tekens van lewe getoon nie. “Lewensredders het dadelik met kunsmatige asemhaling begin en paramedici het met hul aankoms daar dadelik met gevorderde lewensondersteuning begin,” het Shawn Herbst, woordvoerder van Netcare 911, gesê. “Die pasiënt se toestand het egter versleg en hy is op die toneel dood verklaar.” Daar was die afgelope paar weke heelwat berigte van verdrinkings en verskeie van die slagoffers was jong kinders. Maroela Media het Donderdag onder meer berig ŉ tweejarige kind is met ŉ helikopter na ŉ hospitaal gevlieg nadat die seuntjie in ŉ swembad by ŉ huis in The Reeds, Centurion, beland het. Familielede het die kind uit die swembad gehaal en die ambulansdienste ontbied. Hy is volgens Netcare 911 na ŉ spesialisfasiliteit vir verdere behandeling geneem.